Արմեն Հայրապետյան (Միկրոբ)

Արմեն Վաղարշակի Հայրապետյան (առավել հայտնի է Միկրոբ անունով, հունիսի 17, 1963, Քաջարան, Սյունիքի մարզ ՀԽՍՀ-դեկտեմբերի 10, 1992,  Զանգելանի շրջան,(Ադրբեջանական ԽՍՀ) Շարաֆլու), Արցախյան պատերազմի  մասնակից։

Ցուցաբերած բացառիկ քաջության և արիության համար ՀՀ նախագահի 1996 թվականի սեպտեմբերի 20-ի հրամանագրով հետմահու պարգևատրվել է «Մարտական խաչ» առաջին աստիճանի շքանշանով։

Կենսագրություն 

Արմեն Հայրապետյանը ծնվել է 1963 թվականին։ Ավարտել է Կապանի թիվ 6 միջնակարգ դպրոցը։ Սովորել է Կապանի լեռնահանքային տեխնիկումի էլեկտրամեխանիկական բաժնում։ 1980 թվականին ավարտել է և զորակոչվել խորհրդային բանակ՝ ծառայության անցնելով Թուրքմենիայի Կրասնովոդսկ քաղաքում տեղաբաշխված հակաօդային պաշտպանության զորամասում։ Զորացրվելուց հետո աշխատանքի է անցել Կապանի ավտոնորոգման գործարանում՝ որպես փականագործ։

Արցախյան պատերազմ 
1991 թվականի հոկտեմբերի 10-ին Արմենն ընդգրկվել է  ՆԳ Կապանի բաժանմունքի ինքնապաշտպանական ջոկատի կազմում,  մասնակցել է Կապան-Գորիս ավտոճանապարհի պաշտպանությանը։ 
Նշանակվել է Կապանում գտնվող երկրապահ վաշտի հետախուզական ջոկատի հրամանատար։ Ստացել է  Հետախույզ Միկրոբ ծածկանունը։ Այդ ծածկանունը ադրբեջանացի մարտիկները  գիտեին, սակայն նրան չէին տեսել և չէին ճանաչում։  Գերիների և զոհերի փոխանակման ժամանակ Զանգելանի ոստիկանության պետը նրա հետ զրուցելիս ասել է. «Մի օր ինձ ծանոթացրու այդ Միկրոբի հետ»։ Արմենը պատասխանել  է. «Կգա ժամանակը, կծանոթանաս»։

1992 թվականի դեկտեմբերի 10-ի վաղ առավոտյան Շարաֆլու գյուղի դիմացի բարձունքի վրա պաշտպանության էին անցել Սիսիանի 25 հոգանոց և Կապանի 12 հոգանոց ջոկատները Միկրոբի գլխավորությամբ։ Մարտի ժամանակ ծանր վիրավորվում է Արմենը։ Ընկերները մի կերպ նրան հասցնում են մոտակա քարանձավը, որտեղ էլ մնում է նա։ Արմենը ադրբեջաներեն  օգնության է կանչել  հակառակորդին և երբ ադբեջանցիներն օգնության են հասել,  Միկրոբը պայթեցրել է ձեռքի  նռնակը՝ իր հետ տանելով մի քանի ադբեջանցու։
 
Արմենի աճյունն ամփոփված է Կապանի Բաղաբուրջի հուշահամալիրի եղբայրական գերեզմանոցում՝ իր մարտական ընկերների կողքին։

Ծանոթագրություններ

Արտաքին հղումներ 
Միայն թե հերոսների հիշատակը հնացած չհամարվի